《西樵山》
明代·李待问

昔闻西樵山峰七十二，巃嵷削天出平地。金瓯山势蜿蜒开，盘互其中四十里。

校书题破青山色，留得游人供宿醉。露氅风瓢结伴行，为向层峦旷盈视。

春当二月花气迎，拂林低霭如有情。丹梯远接翳门上，夹道草色春风生。

此山由来岭外奇，不到山中迥不知。黄云孤逦擎仙掌，沧海光涵浴日池。

上为云屏玉峙，七星浮黛以蔽亏。下为喷玉飞帘，千山溅雪而寒漪。

石梁倒挂明珠玑，素涛飞舞双白螭。中峰遥接天柱眉，雷坛火盖多累垂。

鸡声鸣午云间出，桃花流水何参差。仰天长啸振衣立，大科小科如拱揖。

洞拂蓬莱叠锦张，石绽芙蓉空翠湿。相传乌利炼金砂，银井留丹覆绛霞。

又传紫姑服日华，素烟玉女明三花。群真遥来聚窟宅，遂令窅窱成幽遐。

孤怀寂寂松风石，搔首林皋如夙昔。夕阳佳色款荆扉，春送香风生两腋。

每道银鱼妨赏识，草堂猿鹤怜乖隔。胜情空复留尘迹，长使山灵笑逋客。

何时揽浮邱之袖兮拉安期之舄，瑶草春深挂萝席。

方丘原自足烟霞，又奚事于朝期五岳兮暮驰七泽。

作者简介：广东海南人，字葵孺。万历间进士，累升佥都御史，巡抚应天。天启间魏忠贤生祠遍吴中。待问抵南京，置生祠不顾，诣孝陵毕即疾驰履任。崇祯间官至都御史。有诗文集。